Informačné panely sú v dobrom stave. Z trasy náučného chodníka možná odbočka po žltej turistickej značke na Javorské (860 m n. m.). Chodník pozostáva z 9 informačných panelov, z ktorých sa dozvedáme o miestnej lokalite a jej zaujímavostiach napr. o najmohutnejšom strome v obci – lipe, ktorú nájdeme pri Kysuckej galérii – kaštieli o lesoparku – chránenom národnom parku v okolí kaštieľa, o histórii. Súčasťou náučného chodníka sú dve oddychové zóny, prvá na začiatku v miestnej časti u Gábori a druhá pri zrekonštruovanej studničke Pod Čupľom.
Top zajímavost:
Kaštieľ v Oščadnici
Lokalitu, kde dnes stojí kaštieľ, kúpil začiatkom 20. storočia gróf Ballestrem od pôvodného majiteľa Arnolda Poppera. Nový majiteľ tu dal v rokoch 1910 až 1913 postaviť kaštieľ ako poľovnícke sídlo a zriadil pri ňom lesopark s rozlohou vyše 3 ha. K hlavným úlohám galérie patrí výstavná, vedeckovýskumná a kultúrno-výchovná činnosť, popri ktorej organizuje Medzinárodné sochárske sympóziá, na ktoré prizýva umelcov zo zahraničia a vzniknuté diela sa stávajú súčasťou lesoparku v okolí kaštieľa. V októbri 2014 bola na prvom poschodí kaštieľa sprístupnená stála expozícia diel Františka Hübela. Na prízemí prebiehajú krátkodobé výstavy súčasného slovenského i zahraničného umenia.
Javorské (860 m n. m.)
Najvyšší vrchol celku Javorský Beskyd, ktorý je súčasťou Kysuckých Beskýd. Ide o masívny vrchol budovaný súvrstviami ílovcami a pieskovcami flyšového pásma. Mohutný chrbát sa tiahne od Čadce na juhozápade až po Skalité na severe a oddeľuje doliny Oščadnice a Čadečky.
NPR Veľká Rača
Je najväčším a zároveň najvyššie položeným chráneným územím v rámci CHKO Kysuce. Za rezerváciu bola vyhlásená v roku 1976. Výmera chráneného územia je celkovo 0,3 1 ha. Územie je ojedinelou ukážkou prírodného, dlhú dobu sa vyvíjajúceho lesného ekosystému. Rezervácia plní funkciu refúgia pre prežívanie ohrozených a vzácnych druhov živočíchov a rastlín a svojim charakterom prekračuje regionálny význam.
Kalvária v Oščadnici
Kalvária v Oščadnici je jediná svojho druhu na Kysuciach. S jej výstavbou sa začalo v lokalite Sivova grapa v roku 1946. V priebehu jedného roka ju postavili oščadnickí veriaci z vďačnosti za to, že v roku 1945 počas 2. svetovej vojny, kedy sa takmer 30 dní urputne bojovalo na blízkej Rači, nikto z obyvateľov nepadol a obec vyviazla bez pohromy. Projekty na kalváriu i kaplnku vypracoval architekt Anton Medrický, postavil ich murársky majster Rudolf Štens. O kúsok bližšie ku Kalvárii je umiestnená Getsemanská záhrada a tesne pred Kalváriou je umiestnené súsošie Bičovanie Krista.